A-viskoazh e oa bet trubuilhet John Lennon gant darvoudoù kriz choarvezet en e vugaleaj (desavet e voe gant e voereb Mimi hag eñ dilezet en yaouank gant e dud ; mervel a reas e vamm gant ur gwallzarvoud nepell diouzh ti Mimi). E dibenn miz Meurzh 1970 e voe kaset dezhañ The Primal Scream: Primal Therapy, The Cure for Neurosis, ul levr nevez-embannet gant G. P. Putnams Sons ha savet gant ar bredoniour stadunanat Arthur Janov. Peurlennet e voe an oberenn gant Lennon en ur ober tri devezh ha goulenn a reas gant e wreg Yoko e pellgomzje-hi dar medisin evit ma teuje dober war e dro. Goude termal e reas Janov e vennozh dont da Londrez, a-gevret gant e wreg Vivian hag o daou vugel. E Tittenhurst Park e krogas ar mezegerezh pemdeziek, Arthur Janov och ober war-dro John ha Vivian Janov och ober war-dro Yoko. E-kerzh unan eus an abadennoù a ranne Janov gant e glañvdour brudet e tegouezhas ar gaozeadenn da-heulJL - What about religion?AJ - People in pain usually seek out religion.JL - Oh, God is a concept by which we measure our pain. Gant ar frazenn rik-se e krog God, heuliet gant ul lostennad traoù pe dud — an hudouriezh, Yi Jing, ar Bibl, an tarod, Hitler, Jezuz, Kennedy, Bouda, Mantra, Gita, ar Yoga, ar rouaned, Elvis, Zimmerman ha... Beatles — en devoa desket Lennon tamm-ha-tamm chom hep bezañ dindan o beli ken.